Virallinen lehti nro C 304 , 02/10/1998 s. 0023



KIRJALLINEN KYSYMYS E-0052/98 komissiolle esittäjä(t): Hartmut Nassauer (PPE) (29. tammikuuta 1998) Aihe: Sellaisia rakennusalan työnantajia, jotka lähettävät palvelujen tarjoamisen yhteydessä työntekijöitä työhön toiseen valtioon, koskevat säännökset Euroopan parlamentin ja neuvoston direktiivissä 96/71/EY ((EYVL L 18, 21.1.1997, s. 1. )), annettu 16 päivänä joulukuuta 1996, palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon sekä kyseistä direktiiviä täsmentävässä neuvoston ja Euroopan komission julistuksessa nro 7 (24. syyskuuta 1996 pidetyn neuvoston kokouksen pöytäkirja, CODEC 550) käsiteltiin kansallisiin sosiaalivakuutusjärjestelmiin maksettavia osuuksia sekä näistä järjestelmistä suoritettavia maksuja, mikäli ne eivät ole osana varsinaista sosiaaliturvajärjestelmää. Näiden säännösten täsmällinen vaikutusala sekä niiden soveltamistavat rakennusteollisuudessa herättävät useita kysymyksiä. Kyseeseen tulee tällöin erityisesti vastaanottomaan sosiaalivakuutusjärjestelmiin maksettavien osuuksien periaate ja toteutustavat, joita säännellään työehtosopimuksella tai säännöksellä siltä varalta, että lähettävässä maassa olisi vastaava järjestelmä tai siltä varalta, että siellä ei ole vastaavaa järjestelmää. Kun otetaan huomioon edellä mainittu sekä seuraavat näkökohdat:Euroopan rakennusalan työmarkkinaosapuolet Euroopan rakennusteollisuuden liitto (FIEC) ja Euroopan rakennus- ja puualan työntekijöiden liitto (EFBH) ovat hiljattain allekirjoittaneet tätä alaa koskevan yhteisen kannanoton, joka mahdollistaa kansallisella tasolla sellaisten kahdenkeskisten sopimusten tekemisen, joilla pyritään sekä varmistamaan työntekijöiden oikeuksien kunnioittaminen että estämään osuuksien maksaminen kahteen kertaan työnantajien tappioksi. Belgian ja Alankomaiden rakennusalan työmarkkinaosapuolet ovat tehneet kahdenkeskisen sopimuksen kaikista alaa koskevista sosiaalijärjestelmistä. Ranskan ja Saksan tätä alaa koskevat kassajärjestelmät ovat sopineet palkallisesta lomasta molemmissa maissa. Mikä on komission näkemys yhteisestä kannanotosta ja edellä mainituista sopimuksista ja mihin toimiin komissio aikoo ryhtyä poistaakseen alalla vielä ilmenevät ongelmat. Komission jäsenen Pádraig Flynnin komission puolesta antama vastaus (13. maaliskuuta 1998) Komissio on huolissaan siitä, että yrityksille, jotka tarjoavat palveluja vastaanottavan jäsenvaltion alueella, langetetaan samanlaisia velvoitteita sekä sen jäsenvaltion lainsäädännön nojalla, johon ne ovat sijoittautuneet, että vastaanottavan jäsenvaltion lainsäädännön nojalla. Tällainen tilanne esiintyy useimmiten rakennusalalla, johon eräissä jäsenvaltioissa sovelletaan sosiaalikassajärjestelmää, josta maksetaan työntekijöille etuuksia kuten palkalliset lomat. Nämä etuudet rahoitetaan työnantajilta perittävillä maksuilla. Tällainen kaksinkertaisen maksun periminen työnantajilta on vastoin palvelujen tarjoamisen vapautta eikä ole direktiivin 96/71/EY (joka on saatettava osaksi kansallista lainsäädäntöä viimeistään 16. joulukuuta 1999) säännösten mukaista. Direktiivissä 96/71/EY määritetään yksityiskohtaisesti säännöt, joita palvelujen tarjoajien on noudatettava vastaanottavassa jäsenvaltiossa, ja sillä pyritään nimenomaisesti välttämään kaksinkertaiset maksut. Tällaisten tilanteiden korjaamiseksi on tarkasteltava kaikkia mahdollisia ratkaisuja. Komissio on perustanut työryhmän käsittelemään direktiivin saattamista osaksi kansallista lainsäädäntöä ja on kehottanut jäsenvaltioiden edustajia ryhmässä tekemään aktiivista yhteistyötä ratkaisujen löytämiseksi. Komissio on tyytyväinen rakennusalan työmarkkinaosapuolten äskettäin yhteisön tasolla hyväksymään yhteiseen kantaan sekä kansallisella tasolla tehtyihin kahdenvälisiin työehtosopimuksiin, joilla pyritään takaamaan työntekijöiden oikeuksien kunnioittaminen ja välttämään työnantajilta perittävät kaksinkertaiset maksut. Komissio tukee lämpimästi sopimuksiin perustuvia ratkaisuja, jotka soveltuvat paremmin kyseisen alan usein monimutkaiseen todellisuuteen.